«Нарт Сосрыкъуэ»
Къэрмокъуэ Хьэмид ныбжьыщIэхэм папщIэ иджыблагъэ игъэхьэзыра «Нарт Сосрыкъуэ» тхылъыр бзищкIэ — адыгэбзэкIэ, адыгеибзэкIэ, тыркубзэкIэ — иджыблагъэ дунейм къытехьащ.
Лэжьыгъэр тыркубзэкIэ зэзыдзэкIар Гуманитар къэхутэныгъэхэмкIэ Къэбэрдей-Балъкъэр къэрал институтымрэ «Адыгэ псалъэ» газетымрэ я лэжьакIуэ Хъуажь Фахърищ. Абы къыдэкIыгъуэм хуищIа пэублэ псалъэм къыхощ мы тхылъыр нэхъапэIуэкIэ адыгэбзэрэ урысыбзэкIэ щхьэхуэу къызэрыдэкIар икIи Урысей Федерацэм и еджапIэхэм я программэм хэту яджынухэм зэрыхагъэхьар. АдэкIэ я мурадщ тхылъыр нэмыцэбзэкIэ, инджылызыбзэкIэ, франджыбзэкIэ, журтыбзэкIэ, испаныбзэкIэ, китаибзэкIэ, японыбзэкIэ зэрадзэкIыу къыдагъэкIыну.
Фигу къэдгъэкIыжынщи, Лъэпкъхэм я унэу Москва дэт къэрал IуэхущIапIэмрэ сурэтыщI-модельер ТIажь Альбинэ и фондымрэ 2008 гъэм ирагъэжьащ «Нартхэм я хъугъуэфIыгъуэ» щIыналъэ зэхуаку сабий-ныбжьыщIэ фестиваль-зэпеуэр. А проектым и унафэщI ТIажь Борисрэ абы ипхъу Альбинэ и фондымрэ я фIыгъэ- кIэ нарт лIыхъужьхэм ятеухуа хъыбархэр къызыхэщ нарт IуэрыIуатэр дуней псом ирагъэцIыхуну хущIокъу. Iуэхур къыхэзылъхьахэм я мурадщ сурэт щIынымкIэ зэфIэкI зиIэ сабийхэм ядэIэпыкъуну. Зэпеуэм хыхьэу ныбжьыщIэхэм я лэжьыгъэ нэхъыфIхэм ящыщ мы къыдэкIыгъуэм хагъэхьащ.
Тхылъыр къызэIуех филологие щIэныгъэхэм я доктор, профессор Гъут Iэдэм «Адыгэ нартхэм щхьэкIэ» тхыгъэмкIэ. Абы къыкIэлъокIуэ «Сосрыкъуэ дунейм къытохьэ», «Сэтэней нартхэм къахь», «Сосрыкъуэ и шымрэ и джатэмрэ», «Сосрыкъуэ Уэзырмэдж Хасэм къахешыж», «Сосрыкъуэ и бжьищ», «Сосрыкъуэрэ шужьейрэ», «Санэхуафэм», «Сосрыкъуэрэ пасэреймрэ», Сосрыкъуэ теухуа нэгъуэщI нарт хъыбархэр.
Хъуажь Фахъри мы тхылъым и пэублэ псалъэм фIыщIэ щыхуещI къыдэкIыгъуэм хэлэжьыхьахэу Егъэн Аднан, Табыщ Мурат, Думэн Мурат сымэ, ар зи мылъкукIэ къыдагъэкIа хьэрычэтыщIэхэу Адэмей Хьикмэтрэ Думэн Акилэрэ.
БжьыхьэлI Розэ.
